ORDE do 11 de novembro de 2009 pola que se modifica a Orde do 10 de agosto de 2009 pola que se establecen as bases reguladoras para a concesión en réxime de concorrencia competitiva, das subvencións a empresas privadas para a creación e mellora de establecementos turísticos, e se procede á súa convocatoria para o ano 2009 (CT983G).
CONSELLERÍA DE CULTURA E TURISMO — III. OUTRAS DISPOSICIÓNS — 23/11/2009

A Orde do 10 de agosto pola que se establecen as bases reguladoras para a concesión, en réxime de concorrencia competitiva, das subvencións a empresas privadas para a creación e mellora de establecementos turísticos, e se procede á súa convocatoria para o ano 2009 (DOG número 159, do 14 de agosto) dispón no artigo 17.2º do seu anexo I o prazo para xustificar a anualidade 2009 e no artigo 18 o pagamento da subvención.
Non obstante, visto que o prazo concedido é insuficiente para a realización desta e, dado o elevado número de solicitudes presentadas, é necesario modificar os artigos anteriores no sentido de ampliar o prazo e de prever a posibilidade de realizar pagamentos anticipados.
Polo exposto, en uso das facultades que me foron conferidas,
DISPOÑO:
Artigo 1º
O artigo 17.2º do anexo I queda redactado como segue:
«2. Para cobrar a primeira anualidade (ano 2009) da subvención concedida, o beneficiario terá de prazo ata o 15 de decembro de 2009 para presentar nos lugares sinalados no artigo 3 da convocatoria a documentación que a continuación se indica:».
A ampliación do prazo establecido non afectará os demais previstos na orde.
Artigo 2º
Engadir ao artigo 18 do anexo I o artigo 18 bis:
Artigo 18º bis.-Pagamentos anticipados.
Os beneficiarios da subvención poderán solicitar no prazo de 5 días hábiles a partir do día seguinte ao da notificación da resolución da subvención concedida, pagamento anticipado, que supoñerá entregas de fondos con carácter previo á xustificación, como financiamento necesario para poder levar a cabo as actuacións inherentes á subvención, de acordo coas seguintes condicións:
a) O importe do pagamento anticipado poderá acadar ata o 50% da subvención concedida, sen que se supere a anualidade prevista en cada exercicio orzamentario. A concesión do anticipo realizarase mediante resolución motivada.
b) Constituír garantía mediante seguro de caución prestado por entidade aseguradora ou mediante aval solidario da entidade de crédito ou sociedade de garantía recíproca, que deberá cubrir o 110% do importe das cantidades anticipadas, calquera que sexa o prazo de xustificación previsto na convocatoria e que deberá alcanzar como mínimo ata os dous meses seguintes ao remate do prazo de xustificación previsto no artigo 17 das bases reguladoras da Orde do 10 de agosto.
Tal e como establece o artigo 69 do Decreto 11/2009, do 8 de xaneiro, polo que se aproba o regulamento da Lei 9/2007, do 13 de xuño, de subvencións de Galicia, as garantías deberán constituírse na Caixa Xeral de Depósitos da Comunidade Autónoma de Galicia ou nas súas sucursais, situadas nas delegacións territoriais da consellería competente en materia de facenda.
Disposición derradeira
Única.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 11 de novembro de 2009.
Roberto Varela Fariña
Conselleiro de Cultura e Turismo